Rijeka, 3. ožujka 2020.

**OBJAVA ZA MEDIJE**

**PREDSTAVOM „SVE ŠTO JE DOBRO“ NASTAVLJEN NEEDCOMPANY FESTIVAL U RIJECI**

*Skupina Needcompany premijerno u Rijeci izvela predstavu o gubitku i nadi, ljubavnu priču koja se događa u vrijeme u kojem Europa žrtvuje solidarnost, a velika grupa ljudi podliježe mržnji i netoleranciji*

**U riječkom HNK Ivana pl. Zajca** u utorak 3. ožujka održana je predstava **„Sve što je dobro“ belgijske skupine Needcompany** čime je nastavljen **Needcompany festival** koji se **u sklopu programskog pravca Doba moći Europske prijestolnice kulture** **u Rijeci održava od 29. veljače do 6. ožujka**.

Ova je predstava nastala **upravo za program Europske prijestolnice kulture** i to u **koprodukciji RIJEKE 2020 u partnerstvu s HNK Ivana pl. Zajca, skupinom Needcompany i njihovim partnerima**.

Izvedba predstave u utorak ujedno je bila i **regionalna premijera**, a **repriza će se odigrati u srijedu, 4. ožujka**, također u HNK Ivana pl. Zajca s početkom u 19:30 sati. Predstava je izvedena s prijevodom na hrvatski jezik.

**„Sve što je dobro“**, govori o gubitku i nadi. Radnja se temelji na susretu **Jana Lauwersa**, redatelja i autora predstave te osnivača ove belgijske glumačke skupine koji se 2014. godine susreo s izraelskim elitnim vojnikom i ratnim veteranom **Elikom Nivom** koji je nakon duge i teške rehabilitacije postao profesionalni plesač. Tijekom dugih rasprava o vojnim operacijama u kojima je Nivo sudjelovao, ali i o njegovom plesačkom razvoju u sigurnom svijetu živih umjetnosti u Njemačkoj u koje je uplovio nakon ratnih iskustava, na briselskom aerodromu Zavantem i na stanici podzemne željeznice Maelbeek eksplodirale su bombe. Predstava prati razvoj odnosa između mlade djevojke **Romy** koja je tijekom svog putovanja Kinom upoznala vojnika Elika i taj joj je susret promijenio život.

Paralelno, Lauwers u predstavi **priča i priču o svom životu u tom periodu** kada je sa suprugom Grace Ellen Barkey i njihovom djecom živio u zloglasnoj briselskoj četvrti Maelbeek.

Predstava „Sve što je dobro“ je **ljubavna priča u vrijeme kada Europa žrtvuje solidarnost, a velika grupa ljudi podliježe mržnji i netoleranciji**. Također to je i priča o obitelji umjetnika izmorenih svakodnevnim brigama i o sveprisutnoj smrti koja se podjednako nemilosrdno nameće u izolaciji njihova doma kao i u vanjskom svijetu.

* „*Identitet je ponekad jedini spas i jedini izraz samopoštovanja za najsiromašnije među nama. No on stvara lažnu sliku. To je iskvarena slika koja u rukama nacionalističkih sila može postati oružje. Umjetnici moraju učiniti sve što je u njihovoj moći da bi svojom 'poetikom' snažno odgovorili na sveprožimajuću političku zagušenost kojom smo izloženi. Brexit, Trump, Ergodan, uništavanje našeg planeta, teror ekspanzionističke ekonomske politike i gubitak solidarnosti, problemi su koje mora riješiti politika. A poetika je ta koja mora skrbiti o čovječanstvu*“, objašnjava kontekst predstave **Jan Lauwers.**

Nakon predstave u kazalištu je održan **razgovor članova skupine Needcompany i publike**. Razgovor koji se temeljio na iskustvu gledanja i stvaranja ove predstave moderirale su **Nataša Antunov**, dramaturginja u HNK Ivana pl. Zajca i **Vedrana Klepica**, hrvatska dramatičarka, dramaturginja i kazališna umjetnica.

**Needcompany festival zatvorit će u petak, 6. ožujka predstava „Zauvijek“** nastala prema ideji Grace Ellen Barkey koja će se odigrati u HNK Ivana pl. Zajca s početkom u 19.30 sati.

**Ulaznice** **za reprizu predstave „Sve što je dobro“ koja se održava 4.3., kao i za predstavu „Zauvijek“** mogu se kupiti preko online sustava Eventim, na blagajni HNK Ivana pl. Zajca i u RiHubu (Ivana Grohovca 1a). Za one koji kupe 8 ili više ulaznica, odobrava se popust od 30%. Za studente i umirovljenike odobrava se popust na kupnju ulaznice od 40%.

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42